এই গভীরতা মানুষকে মানুষ হতে সাহায্য করে থাকে। দার্শনিকেরাই বলেছেন এ-কথা যে, মানুষকে চিনতে হলে চিড়িয়াখানাতে বানরের খাঁচার কাছে গিয়ে দাঁড়ালে বেশ একটা সুবিধা হয়। দেখা যাবে বানরটি কেমন অস্থির; খাঁচার বাইরে যা কিছু ঘটছে তাতেই সে চঞ্চল হচ্ছে। দর্শক কিন্তু স্থির হয়ে দেখছেন। মানুষ যে স্থির থাকতে পারে তার কারণ মানুষের ভেতরে বস্তু থাকে। আর ওই বস্তুটাকে যদি দর্শন বলি তাহলে এমন কিছু বাড়িয়ে বলা হবে না।